Bil je vnet govornik; s svojimi socialističnimi nazori in idejami o prerazporeditvi bogastva si je pridobil mnogo sovražnikov med konservativnimi Švedi. Pogosto so ga opisovali kot »revolucionarnega reformista«. Vsaj toliko kontroverzna je bila njegova zunanja politika. Ostro in čustveno je v javnosti kritiziral Združene države Amerike zaradi vietnamske vojne, pa tudi druge režime in dogodke, ki jih je smatral za nepravične - brutalno sovjetsko zatrtje praške pomladi, Francovo vladavino v Španiji, Pinochetovo vladavino v Čilu, apartheid ipd. Aktivno se je zavzemal tudi za zmanjšanje jedrskega oboroževanja.